Валоа (династия)
Валоа () е френска династия крале, произхождаща от Капетингите.

История 
Старите графове на Валоа принадлежали към младши клон на рода Вермандоа, който е произхождал от Каролингите. Последната наследница на това семейство се омъжва за принц Юго, който е син на крал Анри I и му носи като зестра графствата Валоа и Вермандоа. От този брак произлиза графския род Вермандоа, който в шестото си поколение приключва и през 1215 г. крал Филип II Огюст го присъединява към френската корона.

Крал Филип III Смелия предава през 1285 г. на своя син Шарл графство Валоа. Шарл е брат на Филип IV Хубави и основател на рода Валоа. Той умира в Ножан през 1235 г. и има двама сина. По-младият от тях Шарл Д`Алансон, който умира през 1346 г. основава рода Алансон, който спира да съществува след смъртта през 1527 г. на конетабъла Шарл.

След като и тримата синове на Филип IV умират без да оставят мъжки наследник, на френския престол през 1328 г. се възкачва големият син на Шарл дьо Валоа, под името Филип VI (като най-близък мъжки наследник на Капетингите). Това възкачване на трона коства на рода Валоа дългогодишна кръвопролитна война с Англия (Стогодишната война). Филип VI имал 2 синове: Жан II Добрия и Филип. Последният става граф на Валоа и херцог на Орлеан (1375), но умира без потомство. Жан II, който царува във Франция от 1350 до 1364 г. имал четирима синове, между които бъдещият крал Шарл V и Бургундския херцог Филип, който основава младшия на рода Валоа Бургундски дом. Шарл V (умрял 1380) има двама синове: Шарл VI и херцог Луи Орлеански.

Принц Луи получава и титлите граф на Ангулем и Валоа. През 1406 г. графство Валоа е превърнато в перство. По време на управлението на своя брат Луи спори за властта с Бургундския херцог и е убит през 1407 г. Неговият внук херцог Луи Орлеански през 1498 г. след смъртта на крал Шарл VIII (след Шарл VI царува синът му Шарл VII, който е наследен от своя син Луи XI, а за да дойде ред и на неговия син Шарл VIII), довел до края на старшия род Валоа става крал на Франция под името Луи XII. Впоследствие графство Валоа неизменно се дава на принц от кралския дом, но винаги заедно с херцогство Орлеан, като рода Орлеан (клон на Бурбоните) го губи само по времето на Революцията от 1789 г.

По-младия син на убития през 1407 г. Луи Орлеански, херцог Жан Д`Ангулем има син Шарл, чийто син на свой ред наследява през 1515 г. бездетния Луи XII като крал на Франция под името Франсоа I. Неговият втори син Анри II го наследява след смъртта на по-големия си брат. Той има четирима синове: Франсоа II, Шарл IX, Анри III и херцог Франсоа Д`Анлансон (впоследствие и херцог Д`Анжу). Нито един от тях няма мъжки законен наследник и след убийството на Анри III през 1589 г. на трона се възкачва представителят на най-близкия роднински дом Бурбон Анри IV. Неговата първа съпруга Маргьорит дьо Валоа умира през 1615 г. и е последната законнородена представителка на династията Валоа.

Династии
История на Франция